Reverendo patri in Christo, ac domino suo quoque dilecti germano H[ugoni], Dei gratia dignissimo Autissiodorensis episcopo, suę quoque karissimę matri domine Adeline, et sue fidelissime uxori domine Ade, et suo caro filio Miloni, sua quoque filia dilectissima Adeline; et omnibus Sanctę matris ecclesię filiis ad quos presentes littere pervenerint, Clarembaudus de Noiers qualiscumque peccatorum ęternam in Christo salutem. Universitati vestrę et omnibus tam futuris quam presentibus notum fieri desidero quod ego, licet deletus corpore, sensu tamen integer, quidquid de me accidat morte et vita, pro dilectorum meorum et parentum remissione, ante presentiam ydoneorum testium, de bonis meis dono et concedo in elemosinam domui Hospitalis d’Arbone perpetualiter unoquoque anno centum solidos de redditu in mea terra inter Sanctas Cruces et Noiers, quod fratres ejusdem Hospitalis, remota omni occasione et contrarietate et calumpnia, super mea terra prefata inter Sanctas Cruces et Noiers, annuatim in perpetuum libere et pacifice accipiant, tali vero tenore quod frater Stephanus de Corbolio predictam domum d’Arbona omnibus diebus vitę suę habeat, teneat et possideat, assensu et concessione communis capituli Iherosolimitani, quam domum cum mea jam dicta elemosina frater Ogerus, tamen hospitalis Iherosolimitani tunc temporis magnus preceptor, et commune ejusdem domus capitulum eidem fratri St. precum mearum in tenementum et pro......... quam ei fecerat donaverunt et concesserunt habendam, tenendam et regendam quandiu vixerit, omni occasione sospita. Ut autem hęc carta rata et in perpetuum, et inconcussum permaneat, eam sigilli mei appositione corroborari fecimus. Hujus rei et donationis interfuerunt testes: frater Ogerus, tunc temporis prefatę domus Hospitalis Iherosolimitani magnus preceptor, frater Galterus de Braholget, frater Stephanus preceptor tunc Corbolio, cujus a capitulo Iherosolimitano fuit concessum, domum prefatam, dum vixeret, tenere et regere, frater Robertus de Lain, frater Petrus de Ate, Stephanus li Bories de Petra Pertuis, meus consanguineus, dominus Boves d’Estables, dominus Garnerius de............ Montis Regalis, dominus Humbertus d’Argentoil et quamplures viri. Actum est hoc in obsidione ante Accon, in populionibus sępedictę domus Hospitalis Iherosolimitanis, anno Dominicę incarnationis M°C°XC°, mense octobris, ultima die ejusdem mensis. Ego Balduinus, Iherosolimitanę domus Hospitalis Tyri scriptor, rogatus domini pretaxati Clarambaldi, presentem paginam composui et manibus meis scripsi.